CELEX: 52021PC0165
Language: sl
Date: 2021-03-29
Title: Predlog IZVEDBENI SKLEP SVETA o spremembi Izvedbenega sklepa (EU) 2020/1351 o odobritvi začasne podpore Republiki Latviji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

EVROPSKA KOMISIJA
            Bruselj, 29.3.2021
            COM(2021) 165 final
            2021/0088(NLE)
            Predlog
            IZVEDBENI SKLEP SVETA 
            o spremembi Izvedbenega sklepa (EU) 2020/1351 o odobritvi začasne podpore Republiki Latviji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
                  
            
            
               Uredba Sveta (EU) 2020/672 (v nadaljnjem besedilu: uredba o instrumentu SURE) določa pravni okvir za zagotavljanje finančne pomoči Unije državam članicam, ki se zaradi izbruha COVID-19 soočajo z resnimi gospodarskimi motnjami ali jih takšne motnje resno ogrožajo. Podpora v okviru instrumenta SURE je v prvi vrsti namenjena financiranju shem skrajšanega delovnega časa ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka, poleg tega pa tudi financiranju nekaterih ukrepov, povezanih z zdravjem, zlasti na delovnem mestu.
            
            
               Svet je 25. septembra 2020 odobril finančno pomoč Latviji, da bi lahko ta dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
            
            
               Latvija je 11. marca 2021 zaprosila za dodatno finančno pomoč Unije na podlagi uredbe o instrumentu SURE. 
            
            
               Komisija se je v skladu s členom 6(2) uredbe o instrumentu SURE posvetovala z latvijskimi organi, da bi preverila nenadno in močno povečanje dejanskih in načrtovanih odhodkov, ki ga je povzročila pandemija COVID-19, neposredno povezano z ukrepi na področju trga dela in zdravja. Povečani odhodki, v zvezi s katerimi je zaprošena dodatna finančna pomoč, se natančneje nanašajo na kombinacijo novih ukrepov in obstoječih ukrepov iz Izvedbenega sklepa Sveta (EU) 2020/1351:
            
            
               (a)obstoječa shema nadomestil za obdobje nedejavnosti za delavce in dodatek za delavce z otroki sta podaljšana za obdobje od 9. novembra 2020 do 30. junija 2021. V okviru sheme se izplačujejo nadomestila za zaposlene na čakanju ali samozaposlene osebe v višini 50 % ali 70 % njihove plače ali dohodka, odvisno od davčne ureditve, ki velja za njih. Najnižja raven podpore je določena na 500 EUR, najvišja pa na 1 000 EUR na zaposlenega na koledarski mesec. Shema se uporablja za podjetja, samozaposlene osebe in plačnike licenčnin, katerih dohodek od opravljanja gospodarske dejavnosti se je zmanjšal za vsaj 20 % v primerjavi s povprečjem za obdobje avgust-oktober 2020. Dodatek za delavce z otroki zagotavlja dodatno podporo zaposlenim na čakanju, ki imajo vzdrževane otroke. Dodatek znaša 50 EUR na otroka na mesec;
            
            
               (b)podpora iz obstoječe sheme za subvencije plač je podaljšana za vsa prizadeta podjetja za obdobje od 9. novembra 2020 do 30. junija 2021. Podpora je na voljo za delodajalce, ki se soočajo z zmanjšanjem prihodkov od kakršne koli gospodarske dejavnosti za vsaj 20 %. Iz sheme se zagotavlja do 50 % mesečne bruto plače, vendar ne več kot 500 EUR na koledarski mesec. Delodajalci, ki prejemajo podporo, morajo ohraniti delovno mesto zadevnih delavcev in prispevati k subvenciji plače v znesku do polne redne plače; 
            
            
               (c)nov ukrep nadomestil za čas bolezni za starše in skrbnike zagotavlja podporo za zaposlene, ki ne morejo delati na daljavo in morajo skrbeti za otroke, mlajše od 10 let, ali za invalide, kadar so šole ali vrtci zaprti zaradi okužbe s COVID-19. Nadomestilo znaša 60 % povprečne plače upravičenca v zadnjih 12 mesecih. Delodajalec upravičenca mora potrditi, da slednji ne more delati na daljavo, šola ali občina pa, da je šola zaprta ali da storitve dnevnega varstva niso na voljo;
            
            
               (d)obstoječa nadomestila za čas bolezni, povezana s COVID-19, so podaljšana za obdobje od 16. novembra 2020 do 30. junija 2021. Vlada v celoti plačuje nadomestilo za bolniški dopust tistim, ki so morali izostati z dela zaradi potrebe po samoizolaciji ali samokaranteni, čeprav običajno del nadomestila za bolniški dopust krije delodajalec; 
            
            
               (e)obstoječi odhodki v zvezi z zdravjem za osebno zaščitno opremo in drugo medicinsko opremo za zagotavljanje zdravja in varnosti zaposlenih v javnem sektorju, zlasti zdravstvenih delavcev;
            
            
               (f)nov ukrep dodatkov za zdravnike in zdravstvene delavce, ki sodelujejo pri reševanju krize zaradi COVID-19, kot nagrada za njihov trud v razmerah povečanega tveganja in obsega dela. Ti dodatki, ki znašajo od 20 % do 100 % mesečne plače, presegajo najvišje dovoljene dodatke za javne uslužbence.
            
            
               Latvija je Komisiji predložila ustrezne informacije. 
            
            
               Komisija glede na razpoložljiva dejstva predlaga Svetu, da sprejme izvedbeni sklep o odobritvi finančne pomoči Latviji v skladu z uredbo o instrumentu SURE v podporo zgoraj navedenim ukrepom. 
            
            
               Stroški ukrepov, povezanih z zdravjem, v zvezi s katerimi je Latvija 11. marca 2021 zaprosila za pomoč, znašajo 22 304 365 EUR.
            
            
               •Skladnost z veljavnimi predpisi s področja zadevne politike
            
            
               Ta predlog je v celoti skladen z Uredbo Sveta (EU) 2020/672, na podlagi katere je predložen.
            
         
         
            
               Predlog dopolnjuje drug instrument prava Unije za zagotavljanje podpore državam članicam v izrednih razmerah, in sicer Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (Uredba (ES) št. 2012/2002). Uredba (EU) 2020/461 Evropskega parlamenta in Sveta, ki spreminja navedeni instrument, da bi se razširilo njegovo področje uporabe na izredne razmere večjih razsežnosti v javnem zdravju in opredelile posebne dejavnosti, upravičene do financiranja, je bila sprejeta 30. marca. 
            
            
               •Skladnost z drugimi politikami Unije
            
            
               Predlog je del sklopa ukrepov, pripravljenih v odziv na trenutno pandemijo COVID-19, kot je „naložbena pobuda v odziv na koronavirus“, in dopolnjuje druge instrumente, ki podpirajo zaposlovanje, kot sta Evropski socialni sklad in Evropski sklad za strateške naložbe (EFSI)/InvestEU. Z uporabo izposojanja in posojanja za podporo državam članicam v tem konkretnem primeru izbruha COVID-19 bi ta predlog zagotavljal drugo raven zaščite za financiranje shem skrajšanega delovnega časa in podobnih ukrepov, s čimer bi pomagal ohranjati delovna mesta ter s tem zaščititi zaposlene in samozaposlene pred tveganjem brezposelnosti. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Pravna podlaga za ta instrument je Uredba Sveta (EU) 2020/672.  
            
            
               •Subsidiarnost (za neizključno pristojnost) 
            
            
               Predlog je odziv na prošnjo države članice in odraža evropsko solidarnost z zagotavljanjem finančne pomoči Unije v obliki začasnih posojil državi članici, ki jo je prizadel izbruh COVID-19. Takšna finančna pomoč kot druga raven zaščite začasno podpira povečane javnofinančne odhodke držav članic za sheme skrajšanega delovnega časa in podobne ukrepe ter jim pomaga ščititi delovna mesta in s tem zaposlene in samozaposlene pred tveganjem brezposelnosti in izgube dohodka.
            
            
               Podpora bo pomagala prizadetemu prebivalstvu in pripomogla k blažitvi neposrednih družbenih in gospodarskih posledic krize COVID-19. 
            
            
               •Sorazmernost
            
            
               Predlog upošteva načelo sorazmernosti. Ne presega tistega, kar je potrebno za doseganje ciljev instrumenta. 
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               Zaradi nujne čimprejšnje priprave predloga, da bi ga Svet lahko pravočasno sprejel, posvetovanja z deležniki ni bilo mogoče izvesti.
            
            
               •Ocena učinka
            
            
               Zaradi nujnosti priprave predloga ocena učinka ni bila izvedena.
            
            
               4.PRORAČUNSKE POSLEDICE
            
            
               Komisija bi morala imeti možnost najema posojil na finančnih trgih z namenom nadaljnjega posojanja državi članici, ki zaprosi za finančno pomoč v okviru instrumenta SURE. 
            
            
               Poleg jamstev, ki jih dajo države članice, okvir vključuje tudi druge zaščitne ukrepe za zagotavljanje finančne trdnosti sheme, in sicer:
            
            
               ·strog in konservativen pristop k finančnemu upravljanju,
            
         
         
            
               ·oblikovanje posojilnega portfelja, ki omejuje tveganje koncentracije, letno izpostavljenost in čezmerno izpostavljenost do posameznih držav članic, hkrati pa zagotavlja, da se državam članicam, ki najbolj potrebujejo pomoč, lahko zagotovijo zadostna sredstva, ter
            
            
               ·možnosti obnovitve dolga.
            
            
               2021/0088 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa (EU) 2020/1351 o odobritvi začasne podpore Republiki Latviji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19
                  1
                in zlasti člena 6(1) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Po prošnji Latvije z dne 7. avgusta 2020 je Svet 25. septembra 2020 odobril finančno pomoč Latviji v obliki posojila v višini največ 192 700 000 EUR z največjo povprečno zapadlostjo 15 let, da bi lahko slednja dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene. 
            
            
               (2)Posojilo je bilo namenjeno financiranju shem skrajšanega delovnega časa in podobnih ukrepov ter ukrepov, povezanih z zdravjem, ki jih je sprejela Latvija, kot so navedeni v Izvedbenem sklepu Sveta (EU) 2020/1351
                  2
               . 
            
            
               (3)Zaradi izbruha COVID-19 je še naprej imobiliziran znaten del delovne sile v Latviji. To je ponovno privedlo do nenadnega in močnega povečanja javnofinančnih odhodkov Latvije v zvezi z novimi ukrepi, tj. nadomestili za čas bolezni za starše in skrbnike ter dodatki za zdravnike in zdravstvene delavce, ki sodelujejo pri reševanju krize zaradi COVID-19, in ukrepi iz člena 3(a), (c), (d), (f) in (g) Izvedbenega sklepa (EU) 2020/1351. 
            
            
               (4)Izbruh COVID-19 in izredni ukrepi, ki jih je Latvija v letih 2020 in 2021 uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, so imeli in imajo še vedno zelo močan vpliv na javne finance. Glede na napoved Komisije iz jeseni 2020 naj bi primanjkljaj in dolg sektorja država Latvije do konca leta 2020 znašala 7,4 % oziroma 47,5 % bruto domačega proizvoda (BDP). V letu 2021 naj bi se po napovedih primanjkljaj in dolg sektorja država Latvije zmanjšala na 3,5 % oziroma 45,9 % BDP. Glede na vmesno napoved Komisije iz zime 2021 naj bi se realni BDP Latvije v letu 2021 povečal za 3,5 %.
            
            
               (5)Latvija je 11. marca 2021 zaprosila za dodatno finančno pomoč Unije v višini 112 500 000 EUR, da bi še naprej dopolnjevala svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene v letih 2020 in 2021. Prošnja se zlasti nanaša na ukrepe iz uvodnih izjav 6 do 8. 
            
            
               (6)Uredba kabineta ministrov št. 709 (sprejeta 24. novembra 2020 in spremenjena 12. januarja 2021) „Predpisi glede nadomestil za obdobje nedejavnosti za davkoplačevalce za nadaljevanje njihove dejavnosti v razmerah krize COVID-19“
                  3
                je podaljšala in spremenila shemo nadomestil za obdobje nedejavnosti za delavce, kot je navedena v členu 3(a) Izvedbenega sklepa (EU) 2020/1351. Shema se uporablja za podjetja, samozaposlene osebe in plačnike licenčnin, katerih dohodek od opravljanja gospodarske dejavnosti se je zmanjšal za vsaj 20 % v primerjavi s povprečjem za obdobje avgust-oktober 2020. V okviru sheme se izplačujejo nadomestila za zaposlene na čakanju ali samozaposlene osebe v višini 50 % ali 70 % njihove plače ali dohodka, odvisno od davčne ureditve, ki velja za njih. Najnižja raven podpore je določena na 500 EUR, najvišja pa na 1 000 EUR na zaposlenega na koledarski mesec.
            
            
               
                     4
                  
                     5
                  S shemo nadomestil za obdobje nedejavnosti za delavce je povezan dodatek za delavce z otroki, kot je naveden v členu 3(c) Izvedbenega sklepa (EU) 2020/1351. Dodatek v višini 50 EUR na mesec na otroka zagotavlja dodatno podporo v obdobju nedejavnosti delavcev, ki so upravičeni do davčne olajšave pri dohodnini za vzdrževane družinske člane. Ukrep podpore določata Odlok kabineta ministrov št. 706 „o dodelitvi finančnih sredstev iz programa državnega proračuna ‚Sredstva za izredne razmere na nacionalni ravni‘“ in Odlok kabineta ministrov št. 15 „o dodelitvi finančnih sredstev iz programa državnega proračuna ‚Sredstva za nepredvidljive dogodke‘“. Ukrep se lahko šteje za ukrep, podoben shemam skrajšanega delovnega časa iz Uredbe (EU) 2020/672, saj zagotavlja dohodkovno podporo zaposlenim in samozaposlenim, kar bo pomagalo kriti stroške za nego in varstvo otrok med zaprtjem šol in s tem pomagalo staršem nadaljevati delo in preprečiti, da bi bila ogrožena delovna razmerja. 
            
            
               (7)Shema za subvencije plač zagotavlja podporo delodajalcem, ki se soočajo z zmanjšanjem prihodkov od kakršne koli gospodarske dejavnosti za vsaj 20 %. Iz sheme se zagotavlja do 50 % mesečne bruto plače, vendar ne več kot 500 EUR na koledarski mesec. Delodajalci, ki prejemajo podporo, morajo ohraniti delovno mesto zadevnih delavcev in prispevati k subvenciji plače v znesku do polne redne plače; Shemo določata Uredba kabineta ministrov št. 675 „Predpisi glede zagotavljanja pomoči davkoplačevalcem za nadaljevanje njihove dejavnosti v razmerah krize COVID-19“
                  6
                in Odlok kabineta ministrov št. 128 „o dodelitvi finančnih sredstev iz programa državnega proračuna ‚Sredstva za nepredvidene dogodke‘“
                  7
               . Z ukrepom je shema subvencioniranja plač za turistično in izvozno industrijo, kot je navedena v členu 3(d) Izvedbenega sklepa (EU) 2020/1351, podaljšana in razširjena na vse upravičene delodajalce.
            
            
               (8)Nadomestila za čas bolezni za starše in skrbnike zagotavljajo podporo za zaposlene, ki ne morejo delati na daljavo in morajo skrbeti za otroke, mlajše od 10 let, ali za invalide, kadar so šole ali vrtci zaprti zaradi okužbe s COVID-19. Ta ukrep se lahko šteje za ukrep, podoben shemam skrajšanega delovnega časa iz Uredbe (EU) 2020/672, saj staršem in skrbnikom zagotavlja dohodkovno podporo in pomaga ohranjati zaposlitev s tem, da zaradi nje staršem in skrbnikom, ki skrbijo za svoje otroke ali invalide v času, ko so šole in vrtci zaprti, ni treba prekiniti delovnega razmerja. Ukrep nadomestil za čas bolezni določa sprememba „Zakona o porodniškem dopustu in zdravstvenem zavarovanju“ z dne 27. novembra 2020
                  8
               .  
            
         
         
            
                (9)Latvija je tudi dodatno podaljšala in uvedla vrsto ukrepov, povezanih z zdravjem, za obravnavanje izbruha COVID-19. Ti se zlasti nanašajo na ukrepe iz uvodnih izjav 10 do 12. 
            
            
               (10)Podaljšanje nadomestil za čas bolezni, povezanih s COVID-19, kot so navedena v členu 3(g) Izvedbenega sklepa (EU) 2020/1351, do 30. junija 2021 določa sprememba „Zakona o porodniškem dopustu in zdravstvenem zavarovanju“ z dne 13. novembra 2020
                  9
               . V skladu z ukrepom država plačuje nadomestilo za bolniški dopust tistim, ki so morali izostati z dela zaradi potrebe po samoizolaciji ali samokaranteni, čeprav običajno del nadomestila za bolniški dopust krije delodajalec.
            
            
               (11)Dodatna podpora za odhodke v zvezi z zdravjem za osebno zaščitno opremo, kot so navedeni v členu 3(f) Izvedbenega sklepa (EU) 2020/1351. Odhodki so že bili izvršeni v letu 2020, vključno s tistimi, ki so bili določeni z Odlokom kabineta ministrov št. 380 „o dodelitvi finančnih sredstev iz programa državnega proračuna ‚Sredstva za nujne primere‘“
                  10
               .
            
            
               (12)Dodatki za zdravnike in zdravstvene delavce, ki sodelujejo pri reševanju krize zaradi COVID-19, v višini od 20 % do 100 % mesečne plače kot nagrada za njihov trud v razmerah povečanega tveganja in obsega dela so določeni v Odlokih kabineta ministrov št. 137 in 656 „o dodelitvi finančnih sredstev iz programa državnega proračuna ‚Sredstva za nepredvidene dogodke‘“
                  11
               , Odloku kabineta ministrov št. 743 „Sprememba Odloka kabineta ministrov št. 655 z dne 6. novembra 2020 o razglasitvi izrednih razmer“
                  12
                in Odloku kabineta ministrov št. 37 z dne 21. januarja 2021 „o dodelitvi finančnih sredstev iz programa državnega proračuna ‚Sredstva za nepredvidene dogodke‘“
                  13
               . Ti dodatki se izplačujejo dodatno k najvišjim dodatkom, določenim z „Zakonom o prejemkih uradnikov in uslužbencev državnih ter lokalnih upravnih organov“.  Ukrep podpira zaposlovanje z zagotavljanjem zdravja in varnosti zaposlenih ter neprekinjenost ključnih javnih storitev. 
            
            
               (13)Latvija izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Latvija je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 405 297 901 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. To pomeni nenadno in močno povečanje, ker je povezano tudi z novim ukrepom in podaljšanjem obstoječih ukrepov, neposredno povezanih s shemami skrajšanega delovnega časa in podobnimi ukrepi, ki zajemajo znaten delež podjetij in delovne sile v Latviji.  Latvija namerava 100 097 901 EUR povečanih javnofinančnih odhodkov financirati z lastnim financiranjem.
            
            
               (14)Komisija se je v skladu s členom 6 Uredbe (EU) 2020/672 posvetovala z Latvijo ter preverila nenadno in močno povečanje dejanskih in načrtovanih javnofinančnih odhodkov, navedeno v prošnji z dne 11. marca 2021, ki je neposredno povezano s shemami skrajšanega delovnega časa in podobnimi ukrepi, kot tudi z uporabo zadevnih ukrepov, povezanih z zdravjem, ki so bili uvedeni zaradi izbruha COVID-19. 
            
            
               (15)Stroški ukrepov, povezanih z zdravjem, v zvezi s katerimi je Latvija 11. marca 2021 zaprosila za pomoč in ki so navedeni v uvodnih izjavah 10 do 12, znašajo 22 304 365 EUR. 
            
            
               (16)Zato bi bilo treba zagotoviti finančno pomoč za podporo Latviji pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi. 
            
            
               (17)Latvija in Komisija bi morali ta sklep upoštevati pri sporazumu o posojilu iz člena 8(2) Uredbe (EU) 2020/672. 
            
            
               (18)Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
            
            
               (19)Latvija bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Latvija izvršila navedene odhodke.
            
            
               (20)Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Latvije, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti – 
            
            
               SPREJEL NASLEDNJI SKLEP: 
            
            
               Člen 1
            
            
               Izvedbeni sklep (EU) 2020/1351 se spremeni: 
            
            
            
               (1)člen 2 se spremeni:
            
            
               (a)odstavek 1 se nadomesti z naslednjim: 
            
            
               „1. Unija da Latviji na voljo posojilo v znesku največ 305 200 000 EUR. Povprečna zapadlost posojila ne presega 15 let.“;
            
            
               (b)odstavek 4 se nadomesti z naslednjim: 
            
         
         
            
               „4. Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672. Vsi nadaljnji obroki se sprostijo v skladu s pogoji takega sporazuma o posojilu ali so, kjer je smiselno, pogojeni z začetkom veljavnosti dodatka k navedenemu sporazumu ali spremembe sporazuma o posojilu med Latvijo in Komisijo.“;
            
            
            
               (2)člen 3 se nadomesti z naslednjim: 
            
            
               „Člen 3
            
            
               Latvija lahko financira naslednje ukrepe:
            
            
               (a)shemo nadomestil za obdobje nedejavnosti za delavce, kot je določena v ‚uredbah kabineta ministrov št. 179 (sprejeta 31. marca 2020) „Predpisi glede nadomestil za obdobje nedejavnosti za samozaposlene, ki jih je prizadelo širjenje COVID-19“, in št. 165 (sprejeta 26. marca 2020) „Predpisi za delodajalce, ki jih je prizadela kriza zaradi COVID-19 in ki so upravičeni do nadomestila za obdobje nedejavnosti ter do obročnega plačila zamujenega davka ali njegovega odloga za največ tri leta“, kot je bila podaljšana;
            
            
               (b)nadomestilo za mirovanje, kot je določeno na podlagi ‚Uredbe kabineta ministrov št. 236 „Predpisi glede nadomestil za pomoč za obdobje nedejavnosti za zaposlene ali samozaposlene osebe, ki jih je prizadela kriza zaradi širjenja COVID-19“‘; 
            
            
               (c)dodatek za delavce z otroki, kot je določen v ‚Odloku kabineta ministrov št. 178 o dodelitvi finančnih sredstev iz programa državnega proračuna „Sredstva za izredne razmere na nacionalni ravni“‘, kot je bil podaljšan;
            
            
               (d)shemo subvencioniranja plač za turistično in izvozno industrijo, kot je določena v ‚informativnem poročilu o ukrepih za premagovanje krize zaradi COVID-19 in okrevanje gospodarstva‘, kot je bila podaljšana;
            
            
               (e)izplačila podpore za plače zdravstvenih delavcev in zaposlenih v kulturni industriji, kot je določeno v ‚Zakonu o ukrepih za preprečevanje in zatiranje grožnje državi in njenih posledic zaradi širjenja COVID-19‘ oziroma ‚Zakonu o zatiranju posledic širjenja okužb s COVID-19‘ oziroma ‚Odloku kabineta ministrov št. 303 o dodelitvi finančnih sredstev iz programa državnega proračuna „Sredstva za nepredvidljive dogodke“‘;
            
            
               (f)odhodke v zvezi z zdravjem za osebno zaščitno opremo, kot je določeno v ‚odlokih kabineta ministrov št. 79, 118 in 220 o dodelitvi finančnih sredstev iz programa državnega proračuna „Sredstva za nujne primere“‘, kot so bili podaljšani;
            
            
               (g)nadomestila za čas bolezni, povezana s COVID-19, kot je določeno v ‚Uredbi kabineta ministrov št. 380 z dne 9. junija 2020 „predpisi o sredstvih za zagotavljanje epidemiološke varnosti, potrebne za institucije, vključene na seznam prednostnih institucij in potreb,“‘ kot so bila podaljšana;
            
            
               (h)nadomestila za čas bolezni za starše in skrbnike, kot so določena v ‚Zakonu o porodniškem dopustu in zdravstvenem zavarovanju‘, oddelkih 48 in 49 prehodnih določb, ‚Odloku kabineta ministrov št. 707 o dodelitvi finančnih sredstev iz programa državnega proračuna „Sredstva za izredne razmere na nacionalni ravni“‘ in ‚Odloku kabineta ministrov št. 13 o dodelitvi finančnih sredstev iz programa državnega proračuna „Sredstva za nepredvidljive dogodke“‘;
            
            
               (i)dodatke za zdravnike in zdravstvene delavce, ki sodelujejo pri reševanju krize zaradi COVID-19, kot so določeni v ‚Odloku kabineta ministrov št. 136 z dne 27. marca 2020 o dodelitvi finančnih sredstev iz programa državnega proračuna „Sredstva za nepredvidene dogodke“‘, ‚Odloku kabineta ministrov št. 656 z dne 6. novembra 2020 o dodelitvi finančnih sredstev iz programa državnega proračuna „Sredstva za nepredvidene dogodke“‘, ‚Odloku kabineta ministrov št. 743 z dne 8. decembra 2020 o spremembi Odloka kabineta ministrov št. 655 z dne 6. novembra 2020 „o razglasitvi izrednih razmer“‘ in ‚Odloku kabineta ministrov št. 37 z dne 21. januarja 2021 o dodelitvi finančnih sredstev iz programa državnega proračuna „Sredstva za nepredvidene dogodke“‘.“;
            
            
            
               (3)člen 4 se nadomesti z naslednjim: 
            
            
               „Člen 4
            
            
               1.Latvija do 30. marca 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni. 
            
            
               2.Če ukrepi iz člena 3 temeljijo na načrtovanih javnofinančnih odhodkih in zanje velja izvedbeni sklep o spremembi Izvedbenega sklepa (EU) 2020/1351, Latvija v šestih mesecih od datuma sprejetja navedenega sklepa in nato vsakih šest mesecev Komisijo obvešča o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.“
            
            
         
         
            
               Člen 2
            
            
               Ta sklep je naslovljen na Republiko Latvijo.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 159, 20.5.2020, str. 1.
               
               
                  
                     (2)
                  
                        Izvedbeni sklep Sveta (EU) 2020/1351 z dne 25. septembra 2020 o odobritvi začasne podpore Republiki Latviji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19 (UL L 314, 29.9.2020, str. 38). 
               
               
                  
                     (3)
                  
                        Latvijas Vēstnesis, 230B, 27.11.2020.
               
               
                  
                     (4)
                  
                        Latvijas Vēstnesis, 234, 3.12.2020.
               
               
                  
                     (5)
                  
                        Latvijas Vēstnesis, 9, 14.1.2021.
               
               
                  
                     (6)
                  
                        Latvijas Vēstnesis, 222A, 16.11.2020.
               
               
                  
                     (7)
                  
                        Latvijas Vēstnesis, 42, 2.3.2021.
               
               
                  
                     (8)
                  
                        Latvijas Vēstnesis, 230A, 27.11.2020.
               
               
                  
                     (9)
                  
                        Latvijas Vēstnesis, 221A, 13.11.2020.
               
               
                  
                     (10)
                  
                        Latvijas Vēstnesis, 113A, 12.6.2020.
               
               
                  
                     (11)
                  
                        Latvijas Vēstnesis, 62B, 27.3.2020, Latvijas Vēstnesis, 218, 10.11.2020.
               
               
                  
                     (12)
                  
                        Latvijas Vēstnesis, 237A, 8.12.2020.
               
               
                  
                     (13)
                  
                        Latvijas Vēstnesis, 16, 25.1.2021.